Dnes som sa okrem zasadnutia miestneho zastupiteľstva v Technopole, zúčastnil na slávnostnom vyhlásení chráneného areálu Soví les, ktoré sa konalo o 11:30 v Cik cak centre v Petržalke. Zaujala ma informácia, že vyhlásením Sovieho lesa za chránený areál bolo zavŕšené viac ako 20 ročné úsilie ochranárov o ochranu toho územia v Petržalke. Na tomto slávnostnom vyhlásení sa zúčastnili aj pán Milan Ftáčnik, primátor Bratislavy, pán Tomáš Kusík, predseda ochranárskeho združenia BROZ, ďalší odborní ochranári, novinári, ako aj široká verejnosť.
Nový chránený prírodný areál s plochou takmer 42 hektárov je na pravej strane rieky Dunaj a siaha od Mosta Apollo približne jeden kilometer, pod Prístavný most k okoliu Ekonomickej univerzity. Táto lokalita je chránená vzhľadom na vzácny biotop lužného lesa a mokrade, na ktoré je viazaný výskyt mnohých vzácnych živočíšnych druhov. Jednotlivé časti areálu sú zaradené do druhého až štvrtého pásma ochrany prírody.
Ale aby som sa vrátil k spomínanému vyhláseniu chráneného areálu Soví les. Nálada v Cik cak centre bola veľmi pozitívna a prítomní mali radosť, že sa podarilo toto územie zachrániť pre budúce generácie. Po krátkom úvode, nasledovalo zopár otázok na ochranárov a potom ako sa patrí sa tento úspech patrične zapil sektom. Boli predstavené aj iné projekty na ochranu prírody, ktoré sa pripravujú, či už v rámci Bratislavy, alebo neďaleko hlavného mesta. Nakoniec bol naplánovaný presun do nového chráneného areálu.
V areáli podľa kompetentných nebude obmedzená návštevnosť, a bude naďalej slúžiť na rekreáciu. Táto oblasť je naozaj vhodná pre víkendové prechádzky, teda pokiaľ ste tam ešte nezavítali, bolo by pekné to napraviť.